**Latvijas Volejbola federācijas statēģiskā vīzija**

**2017.–2021. gads**

**Mērķi un uzdevumi**

* Izstrādāt Latvijas volejbola īstermiņa un ilgtermiņa stratēģiju, nosakot konkrētas prioritātes.
* Radīt efektīvu volejbola pārraudzību, mainot Latvijas Volejbola federācijas (LVF) darbības pamatprincipus no stingri kontrolējošas uz koordinējošu organizāciju.
* Veikt būtiskas strukturālas kadru izmaiņas LVF valdē un birojā, kā arī nodrošināt konstruktīvu sadarbību starp volejbola dzīvi veidojošām organizācijām (klubi, sporta skolas), LVF, valsts un pašvaldību organizācijām, atbalstītājiem un medijiem.
* Veicināt volejbola (gan klasiskā, gan pludmales) popularitāti sabiedrībā, izmantojot mūsdienīgu pieeju sporta veida dzīves organizēšanā, masu informācijas līdzekļus un sociālos medijus.
* Sadarbībā ar valsts un pašvaldības iestādēm veicināt reģionālo volejbola centru izveidi, ieskaitot sporta internātu izveidi.
* Atbrīvot LVF no liekām funkcijām, kā arī skaidri nodalīt funkcijas, ar kurām LVF būtu jānodarbojas un kurus pienākumus var nodot kā “ārpakalpojumu” (piemēram, sacensību organizēšanas jautājumus).
* Veicināt LVF kā koordinējošās un apkopojošās organizācijas lomu volejbola dzīvē.
* Pieņemt nerakstītu likumu par to, ka izlases, to rezultāti – tā ir volejbola seja un prestižs. Bez rezultātiem uz laukuma arī lielie sporta notikumi (kā, piemēram, Eiropas čempionāts pludmales volejbolā) Latvijai ies secen.
* Diversificēt LVF finansiālās darbības risku, izvērtējot esošo LVF finansējuma modeli, kas ir kritiski atkarīgs no valsts dotācijām, biedru iemaksām, vienlaikus samazinoties atbalstītāju finansējumam.

1. **LVF valdes, komisiju un biroja strukturālās izmaiņas**

**Pašreizējās situācijas analīze:**

1. **LVF valde**

Patlaban nav skaidri saprotams, ko dara valde, kādi ir tās uzdevumi. Rodas iespaids, ka valde strādā kā LVF biroja sagatavoto lēmumu pieņēmēja un nav tieši iesaistīta volejbola stratēģijas izstrādē. LVF statūtos noteikts, ka valde tiekas ne retāk kā četras reizes gadā, bet, piemēram, 2015. gadā bijušas tikai trīs valdes sēdes, 2016. Gadā – arī trīs. (Publiski pieejamie dati no www.volejbols.lv).

Zemāk ieskatam – valdes locekļu sastāvs un viņu piedalīšanās valdes sēdēs.

Atis SAUSNĪTIS – LVF prezidents  
Andris RĀVIŅŠ – LVF viceprezidents  
Māris PĒKALIS – LVF viceprezidents  
Ainārs MEŽULIS (nomaina A. LUDVIKU, ievēlēts kopsapulcē 05.03.2015.)   
Andris BLAKA   
Māris ORUPS  
Mareks SEGLIŅŠ   
Elmārs RUDOVIČS   
Rolands KERŠULIS   
Vadims JEROŠENKO

Pēc LVF mājaslapā pieejamās informācijas, M. Segliņš, R. Keršulis, A. Rāviņš nav piedalījušies vismaz pusē no valdes sēdēm, A. Blaka, V. Jerošenko – vairāk nekā trešdaļā valdes sēžu.

1. **Komisiju darbība**

Nav skaidras komisiju funkcijas, pienākumi, sastāva veidošanas principi un vieta LVF struktūrā. Šobrīd komisijas darbojas galvenokārt kā LVF birojam nepieciešamo lēmumu atbalstošas struktūras, nevis kā struktūras, kam ar valdes palīdzību (lēmumiem) būtu jāveido attiecīgās volejbola dzīves jomas politika.

1. **Ģenerālsekretārs, izlašu menedžeris, privāta kluba menedžeris**

Šobrīd ģenerālsekretārs veic federācijas biroja vadību, bet vienlaikus ir arī izlašu, gan arī kluba menedžeris.

1. **LVF biroja darbinieki. Nav skaidrības par pienākumu sadalījumu starp biroja darbiniekiem**

* Vasaras mēnešos, kad jāgatavojas nākamajai ziemas sezonai, LVF darbinieki strādā pludmales volejbola sacensībās. Ziemā, kad “jāgatavo rati” (lasīt – jādomā un jāplāno) vasarai, visi darbojas klasiskajā volejbolā. Pludmales volejbolam attīstoties, šī problemātika tikai turpina pieaugt.
* Ilgstoši netiek risināts jautājums par sabiedrisko attiecību speciālista piesaisti, mājaslapas administrētāju.
* Federācijā nav neviena cilvēka, kas mērķtiecīgi nodarbotos ar mārketingu un sponsoru (atbalstītāju) piesaistīšanu. Šobrīd nav neviena ilgtermiņa atbalstītāja no privātā sektora ne LVF organizētajai Baltijas volejbola līgai, ne Nacionālajām līgām, ne jaunatnes sacensībām.
* Problēmas ar darbinieku komunikāciju. LVF darbinieku ikdienas komunikācija ir aroganta. Darbinieki uzskata, ka ir vienīgie, kuri zina, kā un kas jādara volejbolā. Šāda attieksme neveido nedz komunikāciju, nedz kopējo attīstību. Jebkurš padoms no malas tiek uztverts kā “tu neko nesaproti”, un šāda vispārējā nekomunikācija ar volejbolā iesaistītiem cilvēkiem uz LVF liek raudzīties ar izbrīnu.

**Mūsu piedāvātais risinājums:**

1. **LVF valde**

* Valdei ir jāveic reāla federācijas vadība, regulāri un efektīvi pieņemot lēmumus par Latvijas volejbola dzīves svarīgiem jautājumiem.
* Valde izstrādā un iesniedz LVF kongresā konkrēto darbu plānus un mērķus 2–4–6 gadiem gan pludmales volejbolā, gan – jo īpaši – klasiskajā volejbolā.
* LVF kongress apstiprina ilgtermiņa stratēģijas, valde tās īsteno saskaņā ar saviem ikgadējiem plāniem.
* Katram plānam ir nozīmēts konkrēts atbildīgais valdes loceklis, kurš to pārrauga un vada. Tas ļautu gan pašai federācijai, gan tās biedriem un sabiedrībai kopumā sekot līdzi tam, kas notiek un varbūt nenotiek Latvijas volejbolā. Svarīgi piebilst, ka šeit ir pat vēlama visu LVF biedru iesaiste – gan plānu izstrādē, gan izpildē.
* Valdē jābūt balansam starp prominentām personām un reāliem ideju/labuma pienesējiem. Arī valdes locekļiem būtu jādeklarē konkrēti mērķi, uzdevumi. Jābūt pārskatiem par padarīto. Ņemot vērā volejbola dzīves realitāti, jābūt konkrētiem valdes locekļiem, kas ir atbildīgi par konkrētu volejbola dzīves jomu.

**Par volejbola jomām atbildīgie valdes locekļi:**

- Jaunatne

- Vīriešu un sieviešu izlase

- Pludmales volejbols

- Vietējās sacensības (līgas)

Pārējie četri valdes locekļi var būt nesaistīti ar noteiktām volejbola jomām (prominentas personas).

* Perspektīvā var izskatīt iespēju par padomes izveidi, kas risinātu konceptuālos volejbola dzīves jautājumus, atstājot valdes aktuālo jautājumu risināšanu. Šobrīd valdei jāsanāk regulāri (**ne retāk kā reizi mēnesī**), aktīvi risinot visus būtiskos volejbola dzīves jautājumus.

1. **Komisijas darbības izmaiņas**

* Komisiju darbu (Jaunatnes, Treneru, Pludmales, Sacensību) koordinē attiecīgi valdes locekļi. Pārējo komisiju darbu (Veterānu, Tiesnešu, Sēdvolejbola un citas) koordinē LVF ģenerālsekretārs.
* Komisijas sastāva izvēle prioritāri ir attiecīgās jomas speciālistiem.

1. **Ģenerālsekretārs**

Veic tikai un vienīgi federācijas biroja vadību, atsevišķu komisiju darba koordinēšanu un nevar būt ne izlašu, ne kluba menedžeris.

1. **LVF birojs**

* Birojs ir tikai un vienīgi valdes lēmumu realizētājs dzīvē ar skaidri definētiem darbu izpildes uzdevumiem.
* Jānodala sabiedriskās attiecības no mārketinga.
* Jāpiesaista sabiedrisko attiecību speciālists, kas spētu sagatavot informatīvo materiālu par volejbola aktualitātēm (mājaslapa, sociālie mediji, prese). LVF ir liela organizācija, kuras rīcībā ir plašs informatīvais materiāls, kurš kādam ir jāstrukturē un jāvada. Ja ir plānota jauna mājaslapa, arī tā kādam būs jāadministrē. Sabiedrisko attiecību speciālistam jābūt skaidri definētiem pienākumiem un iespējām dzīvē realizēt savas domas, idejas.
* Jābūt atsevišķam mārketinga cilvēkam, kurš strādā tikai un vienīgi uz atbalstītāju piesaisti (visām līgām, turnīriem, kādiem īpašiem projektiem). Šis darbs noteikti nav ne vienkāršs, ne viegls, taču ilgtermiņā rezultāti var parādīties, tikai tos darot.
* Darbiniekiem jāveido kompleksas apmācības, savas kvalifikācijas izvērtēšanas un celšanas kursi. Cilvēkos ir jāiegulda un jādod iespējas viņiem augt. Ir svarīgi paskatīties uz savu darbu no malas. Jāsūta iepazīt un analizēt citu valstu federāciju darbu un notiekošos procesus.
* Birojam nav jānodarbojas ar tām dzīves jomām, kur var piesaistīt ārpakalpojuma organizācijas, kas sevi ir labi pierādījušas (EVL, pludmales volejbola turnīru rīkotāji).

**LVF finansiālās situācijas izvērtējums (saskaņā ar LURSOFT datiem)**

* LVF finansējums ir būtiski atkarīgs no valsts dotācijām un dalībnieku biedranaudām. Pēdējos trīs gados (2012.–2015. gads) ir gandrīz **5 reizes** samazinājies ziedojumu apjoms.
* Nav skaidrs finansējuma izlietojums LVF organizētajās sacensībās – visas izmaksas par sacensībām gulstas uz klubu pleciem. Nesamērojama pakalpojumu kvalitāte klubiem, sporta skolām salīdzinājumā ar viņu finansiālo ieguldījumu.
* Nav skaidrs finansējuma izlietojums atalgojumam, kas pēdējos trīs gados ir pieaudzis vairāk nekā **3 reizes**. 2015. gadā vidējais darbinieku skaits bijis 9, bet algu fonds – gandrīz 276 tūkstoši EUR (ieskaitot sociālo nodokli).

1. **Volejbola publiskais tēls un vieta Latvijas sporta dzīvē**

**Pašreizējās situācijas analīze**

* Nav ticamības datiem par volejbolu kā trešo populārāko sporta veidu Latvijā. Dažādu statistisku aptauju rezultāti liecina, ka cilvēki neatpazīst pat Latvijas izlases volejbolistus.
* Volejbols pašreiz dzīvo kampaņveidīgi – no viena “Lāses” vai Latvijas kausa līdz nākamajam. Lielāks uzsvars tiek likts uz šo sacensību atspoguļošanu, nevis sporta veida atpazīstamību un informācijas par volejbolu izplatīšanu ikdienā.
* Par esošo mājaslapu, komunikāciju ar masu medijiem, sociālo mediju platformu izmantošanu – situācija ir bēdīga. Federācijas mājaslapa šķiet aizvēsturiska, tā neapkopo visas Latvijā notiekošās sacensības, ir ļoti neparocīga lietošanā. Komunikācijas ar masu medijiem faktiski nav. LVF uzturētie sociālie konti nav sistēmiski, ziņas netiek regulāri atjaunotas. (Pludmales volejbola FB kontā pēdējais ieraksts datējams ar 2016. gada 9. septembri, Latvijas volejbola izlases FB kontā – 2016. gada 4. maijā.)

**Mūsu piedāvātais risinājums**

* Nepieciešams SISTĒMISKS un STRUKTURĒTS PLĀNS ar informācijas izplatīšanas pamatprincipiem publiskajā telpā. Plānam jābūt stratēģiski saplānotam, vadoties no visiem plānotajiem pasākumiem (starptautiskie, Latvijas, reģionu, jauniešu un amatieru) gada griezumā. Tādējādi veidotos stukturēts informācijas atspoguļojuma plāns visos līmeņos un mērogos.

1. **Darbs ar medijiem**

* Nepieciešama ilgtermiņā pārdomāta sadarbība ar medijiem, jāveido ciešākas un draudzīgākas attiecības ar konkrētiem medijiem/žurnālistiem, lai lielākajos masu medijos regulāri tiktu atspoguļotas ziņas par un ap volejbolu.
* Sauklis “Par volejbola dzīvi valstī” nestrādās, ja LVF pārējos volejbola sacensību organizētājus uzskatīs par konkurentiem. Neviens nepaģēr, lai LVF lapā liktu bezmaksas reklāmas vai tā pati meklētu informāciju par citu turnīru norisi, tomēr jābūt sadaļai, kur organizācijas var sūtīt informāciju par sacensībām, turnīriem un tās parādās kopējā notikumu kalendārā – jo tā nav konkurence, tā ir volejbola popularizēšana.
* Jādomā par noteiktu ziņu platformu (pakešu) izveidi noteiktiem ziņu kanāliem. Lai nav kampaņveida ziņas, bet pārdomāts un regulārs darbs ar medijiem. Lielās ziņas – lielajiem medijiem, ja notikumi reģionos – ir reģionālo mediju pakete, ja pasākumi jauniešiem – jauniešu un bērnu vecāku kanāli, kuros tiek novadīta informācija. Arī skandāls, neviennozīmīga vai pretrunīga ziņa ir ziņa, kas nav jāslēpj, no tās nav jākaunas, bet jāizmanto sporta veida popularizēšanā;
* Domājot par ziņu platformām (paketēm), kuras tiek atspoguļotas volejbola weblapā, ieteikums būtu domāt par sistēmiskām un regulārām ziņām šādās sadaļās:
  + spēlētāji ārzemēs un starptautiskajos turnīros,
    - rezultāti, turnīru tabulu atspoguļojums, īss komentārs par tendencēm
    - statistika, īsas intervijas, ziņas
    - aktuāli foto, video
  + Baltijas līga, Nacionālā līga (abas divīzijas), pludmales volejbola turnīri, jaunatnes čempionāti (gan klasiskie, gan pludmales)
    - regulāri rezultāti
    - labāko spēlētāju atspoguļojums statistikas un īsu interviju veidā
    - kādu pārsteigumu, interesantu ziņu izcelšana (ja tādi ir)
    - aktuāli foto, video
  + Notikumi reģionos
    - notikuma apraksts
    - foto, video
    - kādas intervijas, secinājumi
  + Vietēja mēroga zvaigžņu (gan pieaugušo, gan jauniešu līmenī) regulāra izcelšana īsu interviju un aprakstu veidā
  + Latvijā notiekošo volejbola pasākumu atspoguļojums
* Katru pirmdienu/otrdienu jāizsūta visiem LVF biedriem, komandām, medijiem (kam tas saistoši) visu nedēļas notikumu kalendārs (arī informācija par to, vai būs tiešraide, ja būs, tad – kāda utt.).
* Būtu nepieciešams izveidot informatīvu un jebkuram medijam vai interesentam brīvi pieejamu bāzi/vietni, kur var atrast informāciju par labākajiem Latvijas volejbolistiem. Piemēram, ja šobrīd kāds žurnālists vēlētos veidot rakstu par H. Egleskalnu vai G. Celitānu, vai kādu pludmales volejbolistu – kur meklēt informāciju, kam jautāt?
* Jāvirza konkrēta/-as persona/-as, kura noteiktas kompetences ietvaros var regulāri komunicēt ar medijiem par un ap volejbolu saistītos jautājumos. Ir tikai saprotami, ka prezidents nevar pārzināt visas detaļas saistībā ar, piemēram, jaunatnes turnīriem vai kādas izlases gatavošanos sacensībām. Attiecīgi ģenerālsekretārs, sabiedrisko attiecību vadītājs vai izlašu direktors noteikti var atbildēt precīzāk un ātrāk, kas medijiem tik ļoti svarīgi.
* Jāveicina lielo starptautisko volejbola sacensību demonstrēšana TV (Pasaules līga, Eiropas un pasaules čempionāti, Pasaules kausa izcīņa pludmales volejbolā).

1. **LVF weblapa, sociālo mediju platformas**

* weblapa ir jāveido no jauna, tajā jābūt pārskatāmam notikumu kalendāram un atspoguļotiem visiem volejbola notikumiem valstī. Par to šaubu nav nevienam, un nekas jauns te netiek pateikts, taču jauna lapa bez pārdomāta satura un konkrētas atbildīgās personas, kura regulāri atjauno šo informāciju, veic intervijas, būs bezjēdzīgs naudas ieguldījums!
* Jādomā par iespējām pārraidīt visu līgu un visu vecumu turnīrus, sacensības *online* režīmā weblapā. Mūslaikos interneta, telefonu un dažādu webprogrammu iespējas ir gandrīz neierobežotas, un viena kamera vai telefons ar labu izšķirtspēju zāles stūrī + FB LIVE režīmā palaists atspoguļojums – veidojas papildu iespēja volejbola popularizēšanai.
* Jātiek skaidrībā ar LVF kontu un platformu daudzumu. Ir saprotama vēlme nodalīt pludmales volejbolu no klasiskā, taču nav skaidrs, kādēļ ir atsevišķs konts izlasei, kurā ir ļoti neregulāra informācija. Par to nepieciešama iekšēja diskusija un situācijas izvērtējums. Varbūt nepieciešams pilnīgs sociālo mediju platformu audits no neatkarīga eksperta, kurš nav saistīts ar LVF vai tās valdi?
* FB vai *Twitter*, vai *Instagram* konts mūslaikos ir pieejams pat mazām meitenēm, un būtu tikai atbalstāmi, ja LVF uzņemtos vadību komunikācijā ar Baltijas un Nacionālās līgas klubiem un dotu norādes, kā izveidot šādus kontus un publicēt ziņas, kas tiek darīts klubos. Tie paši “Lūši” pārliecinoši pierāda, ka pietiek ar īsiem spēļu vai treniņu video, foto + kādiem asprātīgiem kadriem.

Jāizstrādā sociālo mediju vadlīnijas klubiem, tās jāiekļauj sezonas nolikumā, padarot klubiem saistošas.

* Statistiskās informācijas pieejamība. Ja kāds aģents vai klubs vēlētos sev piesaistīt kādu spēlētāju, tam nav iespēju iegūt objektīvu informāciju par šo spēlētāju Baltijā. Pieejamā statistika ir tikai igauniski, nav foto, video. Jāizmanto esošo organizāciju iestrādes šajā jautājumā (EVL, VK “Jūrmala”).
* Ir laikietilpīgi apkopot un atjaunot vēstures faktus, taču vēsturi var veidot jau šodien. Ja pagaidām ir nabadzīgs aktuālo foto un video arhīvs, kā arī statistika ir tikai igauniski, tad, izveidojot sistematizētu foto un video arhīvu, tiktu radīta vēstures bāze nākotnei. Tāpat būtu jārisina jautājums par statistikas apkopošanu angļu valodā. Vienojoties par bāzes sistēmu un kārtību, ar sacensībām vai kādām citām aktivitātēm saistīti cilvēki varētu sūtīt aktuālās bildes, video (Baltijas un Nacionālās līgas, jauniešu čempionāti, veterānu mači, reģionu sacensības utt.). Būtu arī jāizstrādā/jāizdomā koncepts, kādi ir nosacījumi, lai šo attēlu uzskatītu par derīgu (piemēram, ‘jāietago’ tajā redzamie cilvēki (spēlētāji, treneri, komandas), vieta, laiks, notikums utt.). Veidotos vēsture.

Un uzglabāšanas iespējas virtuāli mūslaikos ir gandrīz neierobežotas.

1. **Nacionālās izlases (pieaugušo un junioru), sadarbība ar reģioniem**

**Pašreizējās situācijas analīze**

* Nav saprotamas un trenerus motivējošas izvēles un nominācijas sistēmas.
* Nav skaidru kritēriju arī junioru izlašu treneru izvēlē (pēc audzēkņu skaita izlasē?).
* Nav skaidru mērķu un uzdevumu izlasēm. Pašreiz nav zināmi valsts vīriešu un sieviešu izlases mērķi, gatavošanās 2017. gadā.
* Nav zināmi valsts vīriešu un sieviešu izlases galveno treneru Vildes un Leiša plāni saistībā ar izlasi tuvākos 2–4 gadus.
* Nav skaidru kritēriju Eiropas čempionāta atlases sacensību rīkošanai Latvijā. Puišu junioru izlasēm vienmēr ir labas izredzes kvalificēties finālturnīriem, bet atlases sacensības Latvijā notiek tikai meitenēm.
* Visu līmeņu izlašu sagatavošanās process ir īss un saraustīts.
* Neskaidra situācija par Murjāņu sporta ģimnāzijas nākotni.
* LVF nav reģionālās attīstības politikas, atbalstot vai sekmējot reģionālo centru (ieskaitot, internātus) izveidi.
* Nav sadarbības ar augstskolām (izņemot RTU un “Turība”), lai saglabātu spēlētājus, kuri beidz spēlēt jauniešu izlasēs, sporta skolās, bet uzreiz nekvalificējas lielajiem klubiem vai pirmajai izlasei.

**Mūsu piedāvātais risinājums**

* LVF valdē norīkot konkrētu valdes locekli, kas atbild tieši par izlašu programmu.
* Izsludināt konkursu uz vīriešu un sieviešu izlases treneru posteņiem, pretendentiem iesniedzot savu plānu, redzējumu par izlases attīstību 4 gadu ciklā. Mērķis 4 gados – vīriešu izlases iekļūšana Eiropas čempionāta finālturnīrā. Sieviešu izlasei – iekļūšana *play-off* kārtā.
* Visu vecumu izlašu treneriem jābūt skaidriem izlašu mērķiem un sagatavošanās programmām pirms sacensībām. Jābūt plānam A (ja izlase kvalificējas tālāk) un plānam B (ja nekvalificējas), jo darbam jāturpinās.
* Jābūt obligātiem un detalizētiem treneru ziņojumiem pēc sacensībām (kandidātu izvēle, rezultātu pārskats, viedoklis par uzlabojamo). Tiem jābūt brīvi pieejamiem jebkuram LVF biedram, valdes loceklim.
* Jābūt publiski pieejamiem sieviešu un vīriešu izlases kandidātu (piemēram, 24 cilvēki) sarakstiem, kuri jāatjauno 2x gadā.
* Aizvien vairāk Eiropas izlašu izvēlas startēt Eirolīgā, bet vai LVF šo ideju apzina, ir veikti izmaksu aprēķini?
* Noteikt skaidrus kritērijus junioru izlašu treneru izvēlei (audzēkņu skaits izlasē, uzvara Latvijas čempionātā attiecīgajā vecuma grupā).
* Izlase ir sporta veida spogulis, attiecīgi jātiek skaidrībā ar izlašu vizuālo izskatu, sākot ar krāsām un beidzot ar parādes tērpiem. Ir jānodrošina visu vecumu izlases ar spēļu formu, pāris treniņkomplektiem un pāris parādes/izejamiem tērpiem. Ja problēma ir izmaksās, jābūt skaidriem aprēķiem, cik tas viss maksā. Ir savādi dzirdēt, ka rīkojam Eiropas čempionātu pludmales volejbolā, bet klasiskā volejbola jauniešu izlašu spēlētājiem čempionātu laikā uz pusdienām jāiet iesildīšanās treniņtērpos, lai izskatītos pēc vienotas, kopīgas izlases.
* LVF jānodrošina izlašu spēlētāji ar pienācīgu medicīnisko aprūpi, ieskaitot medicīniskās pārbaudes visiem izlašu kandidātiem. Jāatbalsta visu vecumu izlašu spēlētāji traumu ārstēšanā un rehabilitācijā (ja trauma gūta izlases dalības laikā).
* Sadarbībā ar Izglītības un zinātnes ministriju (IZM) atrisināt Murjāņu sporta ģimnāzijas jautājumu. Nepieciešamības gadījumā sadarbībā ar pašvaldībām meklēt alternatīvas sporta internātu izveidei arī citās vietās.
* Nodrošināt junioru izlašu spēlēšanu kopā visas sezonas laikā (iespējams, pat sporta internāta ietvaros) Baltijas, Nacionālās līgas 1. vai 2. divīzijas sacensībās (atkarībā no sportistu vecuma).
* Noteikt prioritātes Eiropas līmeņa sacensību organizēšanā junioru vecuma grupām. Panākt lielās vīriešu un sieviešu izlases spēļu aizvadīšanu Latvijā!
* Jārisina jautājums par to, kā sistēmiski šos jauniešus vecumā no 18 līdz 23 gadiem noturēt volejbolā, nodrošināt kvalitatīvu spēļu praksi. Jāveido tā sauktā otrā izlase, aktīvāk jārisina fārmklubu sistēmas jautājums, aktīvāka sadarbība ar universitātēm.

1. **Jaunatnes problemātika – atlases iespējas, grupu veidošana, turnīri, treniņu metodika, fiziskā sagatavotība**

**Pašreizējās situācijas analīze**

* Nav objektīvu rādītāju, cik daudz bērnu trenējas volejbolā. Ir noteiktas pazīmes, kas liecina, ka volejbolā ir pietiekami populāra “mirušo dvēseļu” pierakstīšana, lai nokomplektētu treniņu grupas. Ja reiz dati rāda, ka trenējas tik daudz bērnu, kur šie spēlētāji paliek pēc skolas beigšanas, ja nav iespējams nokomplektēt 8–10 pietiekami augsta līmeņa komandas vīriešiem un 4–6 komandas sievietēm?!
* “*Nepietiekams jaunatnes sacensību daudzums. Mači tiek organizēti neregulāri un maz, haotiski, kalendārs ir nepārdomāts, turnīriem pietrūkst progresijas un attīstības, tie ir garlaicīgi un formāli, nav svētku sajūtas un mūsdienīgas organizācijas, turnīriem nav atspoguļojuma publiskajā telpā.”* Tā ir tikai daļa no komentāriem, kā jaunatnes turnīrus komentē treneri un bērnu vecāki.
* Pretestība no LVF puses pret dažādu citu organizāciju vēlmi rīkot sacensības jauniešiem (ieskaitot finansējuma piesaisti).
* Treneru vidējais vecums pieaug, nav jaunu vēsmu un vēlmes apgūt jaunākās tehnoloģijas.
* No LVF puses ir greizsirdīga attieksme pret finansējuma un treneru piesaisti sporta skolu programmai pludmales volejbolā.

**Mūsu piedāvātais risinājums**

* LVF valdē jābūt cilvēkam, kas ir tieši atbildīgs par jaunatnes volejbolu, nodrošina tiešo saikni ar Jaunatnes, Pludmales un Treneru komisiju.
* Jābūt pārdomātam, pilnvērtīgam un savlaicīgi ieplānotam jaunatnes sacensību kalendāram. Turnīriem jābūt kā īpašiem svētkiem un notikumam. Jābūt paškritiskākiem un beidzot jārisina jautājums par ilgtermiņa atbalstītāju piesaisti, lai bērniem turnīri ir kā svētki. Katrā turnīrā jābūt fotogrāfam, kurš iemūžina notiekošo. Arī *online* translācijas būtu tikai vēlamas. Tālāk viss tiek publicēts mājaslapā un sociālajos tīklos. Kā jau iepriekš minēts, materiāls pēc tam tiktu noglabāts foto, video vēstures bāzē.
* Jaunākajām un vidējām grupām nepieciešams veidot turnīrus ar konkrētiem nosaukumiem, kas iezīmē konkrētu mēnesi, sezonu un tematiku (piemēram, “Ziemassvētku kauss” decembrī, “Pavasara pumpuri” martā, “Saules zaķēni” jūnijā utt.). Katram šim turnīram varētu būt sava atbildīgā persona, kas ļautu domāt arī par turnīru attīstību un progresu.
* Kā ideja diskusijām būtu reģionālo izlašu izveidošana visu vecumu grupās, kuras 1 vai 2 reizes gadā satiekas “Final-4” un izspēlē spēcīgākā reģiona titulu.
* Jārisina iespējas turnīrus organizēt lielajās hallēs. Vasarās lielāka mēroga finālturnīri būtu jāpiesaista lielo turnīru norises vietām (kā tas notiek, piemēram, Lietuvā). Profesionāļiem iespēju robežās jāiedalās jauniešu turnīros, jāstāsta par sevi, demonstrējot savu prasmi un meistarību, jārada interese bērnos par to, ko var sasniegt, trenējoties ilgi un centīgi.
* LVF jākļūst par koordinējošo organizāciju, kas nodarbojas ar izlašu darbību. Sacensību organizāciju un tam paredzēto finansējumu vai citu atbalstu (bumbas, diplomi, medaļas) var deleģēt arī citām organizācijām, kas sevi labi apliecinājušas sacensību organizēšanā.
* Jābūt saprotamai un skaidrai “treniņi pret spēlēm” attiecībai (piemēram, 15 treniņi pret 1 spēli), lai treneriem, bērniem un viņu vecākiem būtu iespējams rēķināties ar precīzu spēļu skaitu gada garumā. Ir nosacījumi, kas definēti Ministru Kabineta noteikumu nr. 1036 tabulā 2.40, taču arī pret to jābūt fleksiblākai un objektīvākai pieejai, vadoties no reālās situācijas katrā vecuma grupā (ir vecuma grupas, kur netiek savākts šajos noteikumos noteiktais spēļu skaits).
* Šābrīža situācijā, kad vecie treneri kļūst vecāki, bet jaunajiem trūkst pieredzes, jārīko treneru apmācības, atklātie treniņi reģionos, viedokļu un pieredzes apmaiņa visā Latvijā, ieskaitot pamatiemaņas bērnu fiziskajā sagatavotībā.
* 60–80% jauniešu izlašu spēlētājiem (gan puišiem, gan meitenēm) ir veselības problēmas, nav iemācīti fizisko aktivitāšu pamati, piemēram, pietupieni, izklupieni. LVF jākoordinē jautājums sadarbībā ar IZM, Veselības ministriju par konkrētu vispārējās fiziskās sagatavotības programmu.
* Jāizveido objektīva treneru reitingu sistēma, jo treneris no reģiona bērnu skaita ziņā nekad nevarēs sacensties ar pilsētas treneriem. Reitings ļautu nominēt/iesaistīt jaunatnes vai junioru izlases vadīšanā. Labākos trenerus varētu apbalvot, sūtīt uz apmācībām ārzemēs.
* LVF jābūt koordinējošai un palīdzīgai lomai pludmales volejbola iekļaušanā sporta skolu programmās, tā piesaistot spēlētājus volejbolam (neatkarīgi – klasiskajam vai pludmales).

1. **LVF organizētās volejbola līgas, turnīri, tiesnešu sagatavošana**

**Pašreizējās situācijas analīze**

* *“Sajūta, ka LVF interesē tikai “lielie” pasākumi – Eiropas čempionāta atlases sacensības, kur tiek piešķirts būtisks valsts līdzfinansējums.”* Šo teikumu dažādos locījumos un variācijās izteica daudzi Baltijas un Nacionālās līgas komandu pārstāvji un spēlētāji.
* Nevienā līgā nav līgas sponsoru, atbalstītāju. Netiek strādāts pie līgu mārketinga.
* Ilgstoši Nacionālā līga un citi zemāki turnīri atstāti pabērna lomā. Līgas notikumi netiek atspoguļoti nevienā sociālajā tīklā, par tiem nav pieejama plaša informācija (ir apsveicama sāktā atspoguļošanas aktivitāte kopš 2017. gada janvāra).
* Nav vienmērīga un sabalansēta Nacionālās līgas kalendāra. Parasti to nav iespējams nodrošināt, jo LVF darbinieki vasaras mēnešos ir nodarbināti ar pludmales volejbola sacensību rīkošanu, kas nav objektīvs attaisnojums.
* Nav saprotams, ko klubi saņem pretim par iemaksāto dalības maksu, – LVF sastādītu kalendāru un sezonas beigās medaļas + kausu? Kur paliek pārējā nauda? Nav īsti normāla situācija, ka paralēla, privāti organizēta amatieru līga ar mazāku dalības maksu nodrošina daudz saistošāku produktu par LVF. Dalības maksa LVF organizētajās līgās pieaug, komandu skaits sarūk, un visi dodas spēlēt uz EVL, jo tur ir saprotamāks spēļu grafiks, ir statistika, ko veic līgas cilvēki, ir video un foto ieraksti, kā arī balvas mēneša labākajiem spēlētājiem.

**Mūsu piedāvātais risinājums**

* LVF valdē jābūt atbildīgajam cilvēkam tieši par vietējo sacensību organizēšanu.
* LVF rūpējas par kopējo sporta veida attīstību un izlašu darbību, attiecīgi LVF var nodot tiesības organizēt valsts līmeņa sacensības, turnīrus (gan klasiskajā, gan pludmales volejbolā) citām organizācijām ar pietiekamu pieredzi. LVF prioritātēm jābūt izlasēm, treneru kadriem un to skološanai, vispārējai stratēģijai/mērķiem un publiskajam tēlam.

Arī citu sporta veidu pieredze rāda, ka šāda pieeja/sistēma strādā.

* Nepieciešams apdomāt iespēju/sistēmu, ka tiesneši kvalifikāciju/reitingu var celt arī LVF neorganizētos turnīros. Tādā veidā tiesnešiem veidosies interese, augs spēļu skaits, celsies kopējā kvalifikācija, kā arī būs iespēja nopelnīt. Nav saprotams, kādēļ EEVZA sacensībās netiek deleģēti tiesneši no Latvijas, kas ļautu celt šo tiesnešu līmeni.

1. **Pludmales volejbola jautājumi**

**Pašreizējās situācijas analīze**

* Visa pludmales volejbola attīstība ir balstīta uz entuziastu pleciem. Nav izstrādāta sistēma jauno pludmales volejbolistu sagatavošanā.
* Patlaban notiek gatavošanās Eiropas čempionātam pludmales volejbolā, kurš notiks Latvijā, bet nav dzirdēts par Latvijas izlases spēlētāju gatavošanos Eiropas čempionātam pludmales volejbolā. Vai LVF kādā veidā atbalstīs Latvijas sportistus, lai tie labāk un kvalitatīvāk sagatavotos? Cik runāts ar iesaistītajiem spēlētājiem un treneriem – šāds jautājums pat nav apspriests.

Jājautā – kāds ir šā nozīmīgā pasākuma mērķis, ja reiz tas notiek Latvijā? Kā mēs šā lielā pasākuma atskaņas plānojam ieguldīt iekšējā attīstībā? Beigsies Eiropas čempionāts, un kas būs pēc tam?

* Aizvien biežāk rodas jautājumi par to, kas paveikts pludmales volejbola neredzamajā zonā – sistēmas radīšanā, jaunu treneru meklēšanā, jaunatnes sistēmiskā trenēšanā? Joprojām ir sajūta, ka viss turas uz dažu entuziastu (kurus LVF nav spējusi apsēdināt pie ‘viena galda’, lai gan kopējā attīstība no tā tikai iegūtu) pleciem.
* Nav vienotas uzskaites sistēmas pludmales volejbola turnīriem. Cik to (bez LVF organizētājiem) ir gada griezumā?

**Mūsu piedāvātais risinājums**

* LVF valdē jābūt cilvēkam, kas tieši atbild par pludmales volejbolu (gan sacensības, gan izlašu darbība).
* LVF jādarbojas kā koordinējošai organizācijai, nodrošinot vienotu sacensību kalendāru un reitingu, bet sacensību organizāciju var nodot ārpakalpojumā citām organizācijām.
* LVF ir jāsadarbojas ar visiem pludmales volejbola turnīru organizētājiem un jādod turnīriem reitinga zvaigznes un iespēja spēlētājiem pelnīt kādus reitinga punktus arī šādos turnīros.
* LVF jāmeklē iespējas, lai talantīgākos 17–19 gadu vecos jauniešus (pēc ranga) varētu sponsorēt, kaut vai nodrošinot ar dalību Latvijas turnīros un dzīvošanu posmu norises vietās bez maksas.
* LVF jāpalīdz pludmales volejbola programmu akreditācijā IZM, finansējuma piesaistē caur pašvaldībām.
* LVF jāveicina pludmales volejbola klubu sistēmas izveide.